Հոդվածում հեղինակը դիտարկել է ՀՀ գյուղատնտեսության ոլորտի ռիսկերը պայմանավորող գործոնները, որոնք հիմնականում պայմանավորված են բնակլիմայական իրավիճակով, որը գլխավորապես վերաբերվում է կարկտահարությանը, ցրտահարությանը, սակավաջրությանը։ Գործոնների ազդեցությունը գնահատելու համար հիմք է ընդունվել հետևյալ ելակետային տվյալները՝ կարկտային դեպքերի թիվը, միջին ջերմաստիճանները, տեղումների քանակը, դրանց շեղումները նորմայից, ցրտահարությունների օրերի թիվը (դիտակետերի թվի հանրագումարը): Որպես արդյունքային հատկանիշ ընդունվել է կորուստների արժեքը և բուսաբուծության համախառն արտադրանքի արժեքը: Գյուղատնտեսության կորուստների և համախառն արտադրանքի վրա ազդող մի շարք գործոնների համատեղ ազդեցությունը գնահատելու համար համակարգչային ծրագրի միջոցով կատարվել է ռեգրեսիոն վերլուծություն (հիմք է ընդունվել 2005-2017թթ. տվյալները)։ Ստացված երեք ռեգրեսիոն հավասարումները ցույց են տալիս դիտարկված գործոնների քանակական ազդեցությունը պատճառված վնասի և բուսաբուծության համախառն արտադրանքի վրա։ Հոդվածի շրջանակներում գրաֆիկական պատկերների կառուցման միջոցով ներայացվել է դիտարկված գործոնների ազդեցության ուղղվածությունը (բնույթը) գրանցված կորուստների և բուսաբուծության համախառն արտադրանքի վրա։ Կատարված ուսումնասիրությունները կարող են օգտակար լինել գյուղատնտեսությունում ռիսկերի մեղմման բնագավառում քաղաքականության ձևավորման համար։